পাবনা, ১০ জুলাই (শীর্ষ নিউজ ডটকম): পাবনায় হরতাল চলাকালে পিকেটিং করার সময় আটককৃত ১৭ জনের মধ্যে ১১ জনকে ভ্রাম্যমাণ আদালত বিভিন্ন মেয়াদে কারাদণ্ড দিয়ে জেল হাজতে পাঠিয়েছে। ৬ জন অপ্রাপ্ত বয়স্ক হওয়ায় তাদের ছেড়ে দেয়া হয়েছে।  সদর থানার ওসি এনায়েত করিম জানান, ইসলামী অন্দোলন বাংলাদেশ ও ধর্মভিত্তিক ১২ রাজনৈতিক দলের ৩০ ঘণ্টা হরতাল চলাকালে পাবনার বিভিন্ন স্থান পিকেটিং ও মিছিল করার সময় জানমালের ক্ষতি সাধনের অভিযোগে পুলিশ ১৭ জনকে আটক করে দুপুর ৩টায় ভ্রাম্যমাণ আদালতে হাজির করা হলে ভ্রাম্যমাণ আদালতের বিচারক নির্বাহি  ম্যাজিস্ট্রেট সারওয়ার আলম সাক্ষ্য-প্রমাণ শেষে ১১ জনকে বিভিন্ন মেয়াদে কারাদণ্ডাদেশ এবং অপ্রাপ্ত বয়ষ্ক হওয়ায় ৬ জনকে ছেড়ে দেয়ার নির্দেশ দেন। দণ্ডপ্রাপ্তরা হলেন_ হাফেজ মোহাম্মদ সাইফুল ইসলাম, মনিরুল ইসলাম, মুক্তার হোসেনকে ১৫ দিন করে এবং ওবায়দুর রহমান, সাত্তার মোল্লা, মো. লিটন, মোতালেব সেখ, মো. রিপন, আশরাফুল, সাইদুর, আব্দুল্লাহ আল মামুনকে ৭ দিন করে কারাদণ্ড দিয়ে জেল হাজতে প্রেরণ করেন। সাজাপ্রাপ্তরা ইসলামী আন্দোলন বাংলাদেশ পাবনা জেলা শাখার বিভিন্নস্তরের নেতাকর্মী বলে পুলিশ জানায়। তাদের বাড়ি শহরের বিভিন্ন এলাকায়।  (শীর্ষ নিউজ ডটকম/প্রতিনিধি/সস/১৫.৪৩ঘ.)